CELEX: 32020R0565
Language: bg
Date: 2020-02-13 00:00:00
Title: Делегиран регламент (ЕС) 2020/565 на Комисията от 13 февруари 2020 година за поправка на Делегиран регламент (ЕС) 2019/934 по отношение на преходните разпоредби за предлагането на пазара на складовите наличности от лозаро-винарски продукти

24.4.2020   
               
               
                  BG
               
               
                  Официален вестник на Европейския съюз
               
               
                  L 129/1
               
            
         ДЕЛЕГИРАН РЕГЛАМЕНТ (ЕС) 2020/565 НА КОМИСИЯТА
         от 13 февруари 2020 година
         за поправка на Делегиран регламент (ЕС) 2019/934 по отношение на преходните разпоредби за предлагането на пазара на складовите наличности от лозаро-винарски продукти
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 75, параграф 2 и член 80, параграф 4 от него,
         като има предвид, че:
         
                     (1)
                  
                  
                     Регламент (ЕО) № 606/2009 на Комисията (2) беше отменен с Делегиран регламент (ЕС) 2019/934 на Комисията (3). След публикуването на Делегиран регламент (ЕС) 2019/934 бе открита грешка, която се съдържа в текста на всички езици.
                  
               
                     (2)
                  
                  
                     Грешката засяга преходните разпоредби за предлагането на пазара на складовите наличности от лозаро-винарски продукти по член 15 от Делегиран регламент (ЕС) 2019/934. Регламент (ЕО) № 606/2009 се прилагаше до 6 декември 2019 г. Делегиран регламент (ЕС) 2019/934 влезе в сила на 27 юни 2019 г. За да имат операторите достатъчно време да се адаптират към новите правила, за начална дата на прилагане на посочения регламент беше определена 7 декември 2019 г.
                  
               
                     (3)
                  
                  
                     Ето защо целта на преходните разпоредби по член 15 от Делегиран регламент (ЕС) 2019/934 беше да се позволи предлагането на пазара на лозаро-винарските продукти, произведени в съответствие с Регламент (ЕО) № 606/2009 преди началната дата на прилагане на Делегиран регламент (ЕС) 2019/934. В член 15 обаче се съдържа позоваване на датата на влизане в сила на Делегиран регламент (ЕС) 2019/934 вместо позоваване на началната дата на прилагане на същия регламент. Непредвидената последица от това е, че лозаро-винарските продукти от новата реколта от 2019 г., произведени в съответствие с Регламент (ЕО) № 606/2009, не може да се предлагат на пазара, ако са били произведени на или след датата на влизане в сила.
                  
               
                     (4)
                  
                  
                     За да се направи възможно предлагането на пазара на продуктите, произведени в съответствие с Регламент (ЕО) № 606/2009 между 27 юни и 6 декември 2019 г., преходните разпоредби по член 15 от Делегиран регламент (ЕС) 2019/934 следва да бъдат поправени, така че да обхванат посочения период.
                  
               
                     (5)
                  
                  
                     Поради това Делегиран регламент (ЕС) 2019/934 следва да бъде съответно поправен.
                  
               
                     (6)
                  
                  
                     Грешката в Делегиран регламент (ЕС) 2019/934 изисква поправка, която да направи възможно предлагането на пазара на продуктите, произведени между 27 юни и 6 декември 2019 г. Поради тази причина настоящият регламент за поправка следва да се прилага с обратно действие, считано от 27 юни 2019 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 15 от Делегиран регламент (ЕС) 2019/934 се заменя със следното:
            
               
                  „Член 15
                  Преходни разпоредби
                  Складовите наличности от лозаро-винарски продукти, произведени преди началната дата на прилагане на настоящия регламент в съответствие с действащите правила преди тази дата, може да бъдат освободени за потребление от човека.“
               
            
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага се от 27 юни 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 февруари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент (ЕО) № 606/2009 на Комисията от 10 юли 2009 г. относно определяне на някои правила за прилагане на Регламент (ЕО) № 479/2008 на Съвета по отношение на категориите лозаро-винарски продукти, енологичните практики и приложимите ограничения (ОВ L 193, 24.7.2009 г., стр. 1).
         
            (3)  Делегиран регламент (ЕС) 2019/934 на Комисията от 12 март 2019 г. за допълнение на Регламент (ЕС) № 1308/2013 на Европейския парламент и на Съвета по отношение на лозарските райони, където алкохолното съдържание може да бъде увеличено, разрешените енологични практики и ограниченията, приложими към производството и съхраняването на лозаро-винарските продукти, минималния съдържим процент алкохол във вторичните продукти и тяхното отстраняване, както и публикуването на досиетата на OIV (ОВ L 149, 7.6.2019 г., стр. 1).